3 แบงก์เก็งประชุมกนง. ครั้งนี้มีมติคงดอกเบี้ย มองมีโอกาสปรับลงอีกครั้งในครึ่งปีหลัง
KBANK-BBL-ธนาคารออมสิน คาดว่าที่ประชุมกนง. ครั้งนี้จะมีมติคงอัตราดอกเบี้ย แต่มีโอกาสปรับลงอีกครั้งช่วง Q3-Q4/58
29 เม.ย. 2558

นายปรีดี ดาวฉาย กรรมการผู้จัดการ ธนาคารกสิกรไทย จำกัด (มหาชน) หรือ KBANK คาดว่า ที่ประชุมคณะกรรมการนโยบายการเงิน (กนง.) จะมีมติคงอัตราดอกเบี้ยนโยบายที่ระดับ 1.75% เนื่องจากในการประชุมครั้งก่อนเพิ่งปรับลดอัตราดอกเบี้ยไป ซึ่งส่งผลต่ออุตสาหกรรมบางประเภท
ด้านนายชาติชาย พยุหนาวีชัย ผู้อำนวยการ ธนาคารออมสิน มองในทิศทางเดียวกันว่ากนง.จะยังคงอัตราดอกเบี้ยนโยบาย เพราะหากจะลดดอกเบี้ยเพื่อให้มีผลกระตุ้นเศรษฐกิจก็คงต้องลดลงถึงคราวละ 0.50% จึงจะได้ผลมากกว่าลดคราวละ 0.25% แต่ทั้งปีนี้ยังเชื่อว่า กนง.มีโอกาสจะปรับลดอัตราดอกเบี้ยนโยบายลงอีกครั้งราว 0.25% ในช่วงไตรมาส 3/58 หรือไตรมาส 4/58 ซึ่งจะทำให้สินเชื่อที่เกี่ยวกับประชาชนเร่งตัวในครึ่งปีหลัง
ขณะที่นายชาติศิริ โสภณพนิช กรรมการผู้จัดการใหญ่ ธนาคารกรุงเทพ (BBL) เปิดเผยว่า ในช่วงครึ่งปีหลังนี้คาดว่าเศรษฐกิจจะฟื้นตัวได้ดีขึ้นกว่าครึ่งปีแรก เป็นไปตามการฟื้นตัวเศรษฐกิจโลกและการเร่งลงทุนของภาครัฐ ซึ่งธนาคารยังมองว่าอัตราการเติบโตของเศรษฐกิจไทย (GDP) ในปี 58 จะอยู่ที่ 3% ทำให้ธนาคารยังคงเป้าหมายสินเชื่อขยายตัวที่ 3-5% นอกจากนี้ ยังมองว่าการลดดอกเบี้ยของธนาคารพาณิชย์ตงมีปัจจัยหลายอย่างที่ไม่ใช่แค่การลดดอกเบี้ยของ กนง.เท่านั้น และยังเชื่อว่าในครึ่งปีหลังตัวเลขเศรษฐกิจต่างๆจะกลับมาดีขึ้น